text: Dansk mindretal foreslår forsøg med fri hash
  16 februar 2019 kl. 08.20
  Forsøg med fri hash er en del af regeringsgrundlaget i Slesvig-Holsten.
  Fri hash. Det vil det danske mindretals parti syd for grænsen, SSW, hurtigst muligt have indført som forsøg i Slesvig-Holsten.
  Fredag foreslog partiet i det slesvig-holstenske parlament, at delstaten indleder forsøg med at afkriminalisere cannabis, skriver Flensborg Avis.
  Forsøget blev skrevet ind i regeringsgrundlaget i 2017, men er aldrig blevet gennemført.
  - Efter vores mening skal regeringen se at komme i gang, siger Flemming Meyer, der er medlem af det danske mindretals parti, SSW, i delstatens parlamentet i Kiel, også kaldet Landdagen.
  
  Jamaica
  Flemming Meyer, SSW, Landdagen, Slesvig-Holsten: "Vi vil ikke lede folk til at tage stoffer, men beskytte dem, der bruger cannabis."
  Delstatsregeringen består af det konservative CDU, de liberale FDP og de Grønne og bliver også kaldt for Jamaica-koalitionen på grund af partifarverne sort, gul og grøn, men der er ikke meget Jamaica over regeringen lige nu, skriver Flensborg Avis lørdag i sin leder og kalder det dobbeltmoralsk, at der er fri adgang til den vanedannende, usunde alkohol, mens man sætter politiet til at ”jage små fisk og lægger grossistvirksomheden i hænderne på bander, og at retsvæsnet må bruge store ressourcer på et område, der er delvist overflødigt”.
  Ikke nogen gratis omgang
  Avisen tilføjer dog, at fri hash ikke er en gratis omgang, men at et forsøg i Slesvig-Holsten kan give erfaringer med, hvordan forbrug af cannabis vil udarte sig på et friere marked.
  - Vi vil ikke lede folk til at tage stoffer, men beskytte dem, der bruger cannabis og sørge for effektiv forebyggelse og oplyse om ricisi, sagde Flemming Meyer under fredagens debat i landdagen i Kiel. Det store regeringsparti, CDU, er meget skeptisk overfor forslaget, og direktøren for Slesvig-Holstens misbrugsrådgivning, Kai Sachs, er direkte imod.
  
  Mindre end seks gram
  - Vi rådgiver grundlæggende imod, at der tages stoffer, og cannabis er et stof, siger han til Flensborg Avis.
   Han tilføjer, at afkriminalisering er godt, og at det reelt allerede eksisterer i Slesvig-Holsten, da anklagemyndigheden ikke løfter en finger mod en person, der har mindre end seks gram cannabis på sig.
  